ཕྷ་རན་སེ་ལ་འཇིགས་བསྐུལ་རིང་ལུགས་པས་རྒོལ་བརྡུང་བཏང་བའི་ཚབས་ཆེའི་དོན་རྐྱེན་རིམ་པ་ཞིག་བྱུང་བར།ཨ་མི་རི་ཀས་གདུང་སེམས་མཉམ་སྐྱེད་བྱེད་པའི་རྣམ་པ་མཚོན་པའི་ཆེད་དུ།ཕྱི་སྲིད་དྲུང་ཆེ་སྐུ་ཞབས་ཇོན་ཀཱེ་རི།གཟའ་འཁོར་འདིའི་མཇུག་ཙམ་ལ་ཡུལ་དེར་ཕེབས་རྒྱུའི་འཆར་གཞི་ཡོད་ཅེས།གཟའ་ཟླ་བའི་ཉིན།གསལ་བསྒྲགས་གནང་ཡོད་པ་རེད།ད་རེས་ཕྷ་རན་སེ་ལ་དཀའ་ངལ་ཆེ་བའི་དུས་སྐབས་འདིར།འཛམ་གླིང་གི་རྒྱལ་ཁབ་བཞི་བཅུ་སྐོར་ཞིག་གི་དབུ་ཁྲིད་དང་མང་ཚོགས་ས་ཡ་མང་པོ།རེས་གཟའ་ཉི་མའི་ཉིན།ཡུལ་དེའི་རྒྱལ་ས་པཱེ་རིས་ནང་འདུ་འཛོམས་བྱས་ཏེ།འཇིགས་བསྐུལ་རིང་ལུགས་ལ་ངོ་རྒོལ་དང་།འཇིགས་བསྐུལ་རིང་ལུགས་ཀྱི་རྒོལ་བརྡུང་ཕོག་པའི་ཕྷ་རན་སེ་ལ་རྒྱབ་སྐྱོར་དང་གདུང་སེམས་མཉམ་སྐྱེད་མཚོན་པའི་གོམ་བགྲོད་ཀྱི་ལས་འགུལ་གཞི་རྒྱ་ཧ་ཅང་ཆེན་པོ་ཞིག་བྱས་ཡོད་པ་དེའི་ནང་།ཨ་མི་རི་ཀའི་གཞུང་ཚབ་མ་གཏོགས་སྲིད་འཛིན་དང་ཕྱི་སྲིད་དྲུང་ཆེ་སོགས་མཐོ་རིམ་གཞུང་འབྲེལ་མི་སྣ་ཕེབས་མེད་པ་དེར།ཕྱོགས་མང་པོ་ཞིག་གིས་སྐྱོན་བརྗོད་བྱས་པའི་རྗེས།སྐུ་ཞབས་ཀཱེ་རི་ཡིས་རྒྱ་གར་ནང་འཚམས་འདྲི་གནང་བཞིན་པའི་སྐབས་གོང་གི་གསལ་བསྒྲགས་དེ་གནང་བ་ཞིག་ཡིན་པ་རེད།།